РЕШЕНИЕ НА КОМИСИЯТА
от 26 октомври 2009 година
за предоставяне на Франция на исканата дерогация при прилагане на Решение 2006/771/ЕО за хармонизиране на радиочестотния спектър за използване от устройства с малък обсег на действие
(нотифицирано под номер C(2009) 8041)
(само текстът на френски език е автентичен)
(2009/812/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Решение № 676/2002/ЕО на Европейския парламент и на Съвета от 7 март 2002 г. относно регулаторната рамка за политиката на Европейската общност в областта на радиочестотния спектър (Решение за радиочестотния спектър) (1), и по-специално член 4, параграф 5 от него,
като взе предвид Решение 2006/771/ЕО на Комисията от 9 ноември 2006 г. за хармонизиране на радиочестотния спектър за използване от устройства с малък обсег на действие (2), и по-специално член 3, параграф 2 от него,
като взе предвид искането на Франция от 29 юни 2009 г.,
като има предвид, че:
(1)
По силата на Решение 2006/771/ЕО, изменено с Решение 2009/381/ЕО на Комисията (3), държавите-членки трябва да предоставят радиочестотната лента 2 400-2 483,5 MHz за системите за високоскоростен пренос на данни и за приложенията за радиоопределяне, както и да осигурят неизключителен достъп до нея без радиосмущения и без защита при определени условия най-късно на 1 ноември 2009 г.
(2)
Член 3, параграф 2 от Решение 2006/771/ЕО постановява, че държавите-членки могат да поискат чрез дерогация преходни периоди или договорености за съвместно използване на радиочестотния спектър съгласно член 4, параграф 5 от Решение № 676/2002/ЕО.
(3)
Франция уведоми Комисията, че подлентата 2 454-2 483,5 MHz понастоящем се използва от военни системи и следователно страната не е в състояние да удовлетвори навреме изискванията, предвидени в Решение 2006/771/ЕО.
(4)
Франция посочи, че Министерството на отбраната е започнало изпълнението на план за замяна на използваното понастоящем оборудване. От 1 юли 2012 г. в съответствие с Решение 2006/771/ЕО радиочестотната лента 2 400-2 483,5 MHz ще бъде предоставена изцяло на разположение на системите за високоскоростен пренос на данни и приложенията за радиоопределяне.
(5)
С писмо от 29 юни 2009 г. Франция официално поиска от Комисията преходен период, през който системите за високоскоростен пренос на данни и приложенията за радиоопределяне биха могли да ползват подлентата 2 454-2 483,5 MHz единствено на нейна територия при следните условия. Извън сградите тези устройства ще могат да функционират с мощност, непревишаваща 10 mW. За сметка на това вътре в сградите устройствата ще могат да функционират с максималните мощности, предвидени в Решение 2006/771/ЕО, изменено с Решение 2009/381/ЕО, които за системите за високоскоростен пренос на данни и приложенията за радиоопределяне са съответно 100 mW еквивалентна изотропно излъчена мощност и 25 mW еквивалентна изотропно излъчена мощност. Системите за високоскоростен пренос на данни и приложенията за радиоопределяне могат да използват подлентата 2 400-2 454 MHz при определените в Решение 2006/771/ЕО условия.
(6)
В подкрепа на искането си Франция предостави достатъчно сведения и технически основания, според които съществува риск от смущения при военното оборудване.
(7)
За безпроблемното протичане на преходния период би спомогнал доклад за развитието на ситуацията във Франция.
(8)
Членовете на Комитета по радиочестотния спектър посочиха на своето заседание на 8 юли 2009 г., че не възразяват срещу тази преходна дерогация.
(9)
Поисканата дерогация няма да забави неоснователно прилагането на Решение 2006/771/ЕО, изменено с Решение 2009/381/ЕО, и няма да създаде неправомерни разлики между държавите-членки в областта на конкуренцията или нормативната уредба. Специфичната ситуация във Франция представлява достатъчно основание, а освен това в страната следва да се улесни пълното прилагане на Решение 2006/771/ЕО,
ПРИЕ НАСТОЯЩОТО РЕШЕНИЕ:
Член 1
На Франция се разрешава дерогация от задълженията ѝ по силата на Решение 2006/771/ЕО при посочените в настоящото решение условия.
Член 2
До 30 юни 2012 г. на Франция се разрешава да ограничи на територията си на континента мощността на системите за високоскоростен пренос на данни и приложенията за радиоопределяне в подлентата 2 454-2 483,5 MHz до 10 mW еквивалентна изотропно излъчена мощност, когато съответните устройства функционират извън сградите, включително на места, които се възприемат като такива, например въздухоплавателни средства, където екранирането обезпечава необходимото затихване, улесняващо обмена с останалите служби.
Член 3
До 31 декември 2010 г. Франция трябва да представи доклад на Комисията относно изпълнението на настоящото решение.
Член 4
Адресат на настоящото решение е Френската република.
Съставено в Брюксел на 26 октомври 2009 година.